
   Forord
  

  
  

  
   Denne vitenskapelige antologien er arbeidet frem med støtte fra forskningsprogrammet
   
    Lærerprofesjonalitet
   
   ved
   
    Senter for utdanningsforskning
   
   og med forsknings- og utviklingsmidler fra
   
    Avdeling for lærerutdanning
   
   ved Høgskolen i Bergen. Forskningsprogrammet
   
    Lærerprofesjonalitet
   
   har flere forskningsområder. Et av dem er
   
    Lærerarbeid og profesjonalitet,
   
   som utforsker hvordan lærerprofesjonalitet formes og har formende kraft i den daglige yrkespraksis. Vi takker
   
    Senter for utdanningsforskning
   
   for økonomisk støtte og muligheten til å arrangere skriveseminarer, og
   
    Avdeling for lærerutdanning
   
   for tildelt FoU-tid og for muligheten til å dele arbeid underveis gjennom interne FoU-konferanser. Slik skapes vilkår for at mennesker kan møtes og utvikle forskning for lærerutdanning. Det skaper også gode vilkår for kollegialt samarbeid i undervisning så vel som i forskning. Som leserne vil oppdage, er flere av artiklene i boka basert på utforskende samarbeid mellom lærere og studenter. Vi er glade for at vår interne gruppe også underveis fikk besøk og anledning til å holde seminar med professor Susanne Garvis, som har vært en ekstern deltaker i gruppen. Vi vil takke Hilde Nysether Riise, som var student i barnehagelærerutdanningen i perioden 2008–2011, for godt samarbeid i oppstartsperioden med utforming av skriv til studenter og med aktive og kritisk konstruktive innspill på prosjektets design. Vi takker også professor Tobias Werler (HiB), professor Stig Eriksson (HiB) og professor Kjetil Steinsholt (NTNU) for lesning og tilbakemelding på enkelte av artiklene. Vi takker også forlagsredaktør Jannike Sunde og anonym fagfelle for verdifulle innspill i skriveprosessen.
  

  
   Prosjektet boka er basert på, er kalt
   
    Barnehagelærerprofesjonalitet – praksisfortellinger og praksisstudier som læringsarena (BLP).
   
   Dette prosjektet startet opp utløst av en lyst til å fortsette å være nær vår kollega Louise Birkeland i det faglige arbeidet etter at hun døde i 2009. Etter de første famlende forsøk konkretiserte ideene seg i nær tilknytning til NFR-prosjektet
   
    Barnehagen som danningsarena,
   
   forskergruppen
   
    Barnehagepionerne
   
   og med erfaringer fra Udir-prosjektet
   
    Barnehagen som lærings- og danningsarena.
   
   Flere av deltakerne har arbeidet i alle disse prosjektene, som er sydd sammen med både fine og mer grove sting og tråder. Prosjektperioden løper fra 2011–2017, og boka er det første arbeidet som publiseres i prosjektet. Flere i gruppen er i sluttfasen av bokprosjektet allerede i gang med å fortelle og skrive flere fortellinger. Noen av disse sys nå sammen med delprosjekter i
   
    Følgeforskning for barnehagelærerutdanningen
   
   (sekretariatet for BLU følgegruppen og følgeforskningen er lagt til
   
    Senter for utdanningsforskning
   
   i perioden 2013–2017).
  

  
   Prosjektlederne for prosjektet er professor Elin Eriksen Ødegaard og høgskolelektor Magli Sofie Økland. Målet med prosjektet er å gi bedre innsikt i sammenhenger mellom praksisarbeid, veiledning i praksis og barnehagelæreres profesjonelle danning. Gjennom ulike perspektiv på praksisstudier og arbeid i barnehager søkes denne innsikten primært ved hjelp av narrativ metodologi og studenters
   
    praksisfortellinger
   
   . Prosjektet tar i særlig grad sikte på å bidra med nye kritiske og konstruktive innsikter knyttet til praksis.
  

  
   Boka kan leses både som en presentasjon av ulike fortellinger fra praksis sett fra flere perspektiver og som en større fortelling om hvordan en skal forstå det personlige profesjonelle livet. En tredje lesemåte er som en fortelling om et kollegium som går videre i livet etter vendepunktet som oppsto ved at en nær kollega ble syk og døde. En kollega som viste oss forbindelsen mellom det å studere fortellinger fra praksis og det å åpne for å forstå stadig flere sider ved det å erfare. Boka kan leses som en samling tekster som er beriket og smittet av Louise Birkelands utforskende arbeid med å studere sammenhenger mellom måter personalet i barnehagen forteller på, og hvilke vilkår det kan gi for nye erfaringer, refleksjoner og vurderinger i barnehagen, eller for «pedagogiske erobringer», som hun kanskje selv ville ha sagt.
  

  
   Louise Birkelands bidrag om praksisfortelling er en inspirasjon til boka og til å fortsette å studere fortellinger. Hun fremhevet en fleksibel og utforskende tilnærming til praksisfortellinger, og understreket at det er viktig å utforske ulike typer praksisfortellinger. Hun var en kjær kollega for mange i miljøet ved Høgskolen i Bergen og en samarbeidspartner for mange flere ved andre høgskoler og universiteter i flere land. Hun deltok i internasjonal utveksling, snakket om sine prosjekter og fikk innspill gjennom internasjonale workshops og paperpresentasjoner. Spesielt tett sto ETAN (European Teacher Education Network) der hun gjennom flere år utvekslet ideer med nettverksgruppen kalt
   
    The reflective practitioners network
   
   . Gjennom flere år reiste hun rundt i hele Norge som foredragsholder og rådgiver for kommuner, styrere og førskolelærere som var opptatt av vurdering med en menneskelig faktor. Louise oppdaget stadig nye sider ved å fortelle. Dette knyttet hun til praksisfortelling i vurdering, som var hennes spesialområde. Da Louise ble kreftsyk, sto hun i starten på et eget nytt bokprosjekt (Hungnes og Birkeland, 2012)
   
   
   
    
     1
    
   
   . Hun ville utvikle arbeidet sitt videre med å ta inn ny kunnskap knyttet til barnehage, barnehageforskning, fortelling og vurdering. Noen av oss fikk delta i de første tankene om hvordan hun ville utforme dette. Hun ble for syk til å kunne fullføre prosjektet sitt. Men etter at Louise døde, ble prosjektet en måte å holde tankene om henne levende på. Boka er ikke ment som Louises bok. Hun ville ikke ha skrevet denne boka. Den er derimot et forsøk på å skape nye begynnelser og fortsettelser. Vi har studert studenters fortellinger og vil med denne boka fortelle om hva vi har funnet. Flere av forfatterne deler også egne lærerutdannerfortellinger.
  

  
   Fagmiljøet som denne boka springer ut av, var Louises miljø. Vi har lang erfaring med å arbeide med studenter i barnehagearbeid, med å utvikle arbeids- og undervisningsformer for styrking av studiekvalitet og med utdanningsforskning (Aasen, 2012; Birkeland, 1998, 2007; Birkeland og Carson, 2013; Brun og Carson, 2011; Carson, 2011; Carson, Lindén, Økland, Kleiven og Myraskog, 2011; Boge, Markhus, Moe og Ødegaard, 2009; Boge, Duncan og Markhus, 2011; Grimsæth, Nordvik og Bergsvik, 2008; Ødegaard og Birkeland, 2002; Økland og Linden, 2011
   
   
   
    
     2
    
   
   ).
  

  
   
   
  

  
   
    
     Elin Eriksen Ødegaard
    
    og
    
     Magli Sofie Økland
    
   
  

  
   
    Bergen 13. juli 2015

   Prolog – flere fortellinger til Louise
  

  
   Elin Eriksen Ødegaard
  

  
   I 1921 får den italienske forfatteren Luigi Pirandello nobelprisen i litteratur. 80 år senere, i 2001, settes hans stykke
   
    Seks personer søker en forfatter
   
   opp på Den Nationale Scene i Bergen. I salen på en av de første spilledagene, på en av de første radene, sitter Louise Birkeland, den personen denne boka er inspirert av og dedisert til. Med seg i salen har hun lokket en kollega og samarbeidspartner. «Det stykket trenger vi til prosjektet vårt», har hun insisterende argumentert. Denne kvelden er hun forventningsfull og vel forberedt. Hun forteller at det skal handle om en familie som har historier å fortelle, og som søker forfattere. Familien er frosset fast i en uforløst tragedie og må ha historien fortalt for å komme seg ut av den. «Det er noe med fortellingen», sier hun. Det har hun sagt før, og vil også si det flere ganger senere. På denne tiden har hun gitt ut boka
   
    Pedagogiske erobringer,
   
   
   
   
    
     1
    
   
   og hun har vært reisende i utallige foredrag om praksisfortellinger som grunnlag for vurdering av barnehagearbeid. Hun var stadig undrende og utforskende når det gjaldt å forstå mer om barnehagearbeid gjennom praksisfortellinger.
  

  
   Etter teaterforestillingen basert på Pirandellos drama fortsatte samtalene. «Fortellinger henger sammen med erfaringen», tenker Louise høyt. Så kommer tittelen på rapporten vi er i ferd med å skrive: Hva om vi kaller rapporten
   
    «Tusen erfaringer søker fortellinger»?
   
   Vi tok en skål for Pirandello, inspiratoren. Så inspirert var Louise av forfatteren Pirandello og hvordan han hjalp oss til tittelen på rapporten vi arbeidet med, at hun dro til Italia den påfølgende våren. Rapporten ble fullført like etter, skrevet på bakgrunn av erfaringer med etter- og videreutdanningsoppdrag i til sammen sju kommuner i Norge
   
   
   
    
     2
    
   
   .
  

  
   Louise var i fortellingsmodus på mer enn én måte både før og etter denne episoden. Det er flere referanser til skjønnlitteratur i Louise Birkelands tekster. Hun var åpen for et stort mangfold av kulturuttrykk og oppsøkte aktivt inspirasjon for livet og tekstene sine gjennom teateropplevelser, konsertopplevelser, kunstopplevelser, litteraturopplevelser, reiser og samtaler med mennesker hun møtte. Nye kunstuttrykk så vel som klassiske var fundamentale for henne. Hun kunne bruke store ord som at mennesker var en berikelse, og at det var verd å skrive om
   
    pedagogiske erobringer
   
   . Drivkraften for hennes faglige entusiasme var barnehagefolk. Hun møtte mange av dem gjennom utstrakt reisevirksomhet i alle deler av Norge og også til flere europeiske land med sine kurs og foredrag om vurdering og praksisfortellinger. Dette begrepet ble utviklet i samarbeid med førskolelærer Lise Åstveit fra starten på 1990-tallet og først formulert gjennom Louises hovedfagsoppgave
   
    Vurdering i barnehagen: gjennom barns og voksnes praksisfortellinger
   
   (1995)
   
    .
   
   Senere skulle det vise seg at begrepet ble funnet meningsfullt for stadig flere, og mange var de som fylte det med innhold og ville bruke det på sine måter. I vårt miljø, ved Høgskolen i Bergen, gjorde hennes arbeid med å utvikle ulike fortellingstyper at vi fikk et nytt tenkeredskap som ble brukt i hverdagslige samtaler så vel som til analytisk verktøy i møter. Benevnelsene «vendepunktsfortelling» og «tabbefortelling» ble viktige fordi slike fortellingstyper åpnet for samtaler, refleksjoner og vurderinger basert på en selverkjennelse og en ydmykhet overfor menneskelig erfaring. Mens «solskinnsfortellingen» var en fortellingstype som plasserte erfaringen i en noe selvfornøyd posisjon, var det overskridelse knyttet til å fortelle vendepunktsfortellinger. I slike fortellinger artikuleres fortellerens nye innsikter. Men det var i særlig grad «tabbefortellinger» som la godt grunnlag for endring i en personalgruppe, var hennes erfaring. Ved å innrømme at man gjør feil, skapes det rom for at andre også kan innrømme tabber. Det synes som om tabbefortellinger ofte ble delt i personalgrupper med klima for humor. Slike fortellinger «smitter» gjerne i miljøer med en indre lojalitet og trygghet. Dette fant Louise i samarbeid med barnehageansatte over hele landet. Etter en latter over hvor lite innsikt man hadde den gangen tabben skjedde, så ble det åpnet for samtaler om alternativer, om varianter av hvordan man heller kan møte livets utfordringer. Louise kan ikke lenger fortelle oss om erfaringene hun gjorde i sitt liv. Hun beriket så mange flere enn oss. Vi vet at hun holdt på med et arbeid der hun videreutviklet tenkningen om fortellingstypene, noe familien også ble engasjert i

   . Vi kan ikke skrive frem denne innsikten slik hun ville ha gjort det, men hun inspirerte til å åpne opp for fortellingen som sjanger i praksisnære og kontekstavhengige studier. Derfor er denne boka dedisert til henne.
  

  
   En gang i 2007 kom den danske poeten og barnebokforfatteren Louis Jensen til Høgskolen i Bergen for å lese fra sin bok
   
    Hundrede meget firkantede historier

   . Louise var tidlig ute for å få god plass til å se, lytte og ta innover seg den store begivenheten. Louis Jensens hundrede og tooghalvfjerdsindstyvende historie ble lest slik denne dagen:
  

  
   
    
     En fire hundrede og tooghalvfjerdsindstyvende gang var der kærligheds-øjet. Det havde to små ben og gik rundt i hele verden og så på alting. Og alting blev fyldt til randen med kærlighed. Og alting lo, men dagen efter så kom ond-øjet rullende ned af bakken. Pas på! Pas på!
    

   

  

  
   Hva som skjedde deretter, er en helt annen historie.

